“કવિ કાન્તની કવિતા કલાકીય સંપ્રજ્ઞતા તથા સક્રિયતાના પરિપાકરૂપ જણાય છે. ગુજરાતી કવિતાને કાન્તે આકાર-અભિવ્યક્તિના ઇલમથી લાઘવ, સ્ફૂર્તિ, સૂક્ષ્મતા ને વેધકતા અર્પી છે. દલપતરામના ‘રૂડા છંદ’ને કલાપુટ આપી તેની રૂડપને સવિશેષ ગહનતા તેમણે બક્ષી છે. ગ્રીક શિલ્પકૃતિનું સ્મરણ કરાવે એવી સૌષ્ઠવશીલતા તેમજ સ્વચ્છ સ્ફટિકમયતાથી સમુજ્જવલ ‘કાન્ત’ – શૈલીનો શાંત પ્રભાવ પશ્ચાદ્વર્તી ગુજરાતી શિષ્ટ કવિતા પર પડેલો વરતાય છે. સ્નેહ, સત્ય અને ધર્મના ઉત્કટ મનોમંથનોને અનુલક્ષતી; શ્રદ્ધા તથા સચ્ચાઈના ઉઘાડે ઉજાસભરી જે કાવ્યસરવાણી નર્મદથી પ્રવાહમાન થઈ તેમાં કાન્તનું પ્રદાન મહત્ત્વનું છે. કેટલાક મનોરમ ઊર્મિકાવ્યો તેમજ કેટલાંક હ્રદયંગમ ખંડકાવ્યોના સંપ્રજ્ઞ કલાકાર અને ‘શિક્ષણના ઇતિહાસ’ના આલેખક; ‘રોમન સ્વરાજ્ય’ અને ‘ગુરુ ગોવિંદસિંહ’ જેવા નાટકના સર્જક; સંવાદ, વાર્તા, પત્ર, ચરિત્ર, નિબંધ, વિવેચન તથા અનુવાદ-સંપાદનના ક્ષેત્રે પણ ધ્યાનાર્હ પદાર્પણ કરનારા કાન્ત ગુજરાતી સાહિત્યની એક વિરલ વિભૂતિ છે. ગુજરાતી કવિતાની સિદ્ધિ તેમજ સમૃદ્ધિનો આહ્લાદક સાક્ષાત્કાર એમની સારસ્વત પ્રતિભા આપણને કરાવતી રહી છે.”